ก.ล.ต.เชิญร่วมส่งภาพถ่ายประกวดเรื่องเป้าหมายการลงทุน
ก.ล.ต. ขอเชิญประชาชนส่งภาพถ่ายเข้าประกวดในหัวข้อเป้าหมายการลงทุน &#8220;ต่างมุมคิด ต่างชีวิต ต่างสไตล์ ต่างเป้าหมายการลงทุน&#8221;
5 ก.ค. 2553

ก.ล.ต. ขอเชิญประชาชนส่งภาพถ่ายเข้าประกวดในหัวข้อเป้าหมายการลงทุน “ต่างมุมคิด ต่างชีวิต ต่างสไตล์ ต่างเป้าหมายการลงทุน” 
ก.ล.ต. จัดกิจกรรมประกวดภาพถ่ายในหัวข้อ “ต่างมุมคิด ต่างชีวิต ต่างสไตล์ ต่างเป้าหมายการลงทุน” หรือ “My Investment Dream” เพื่อกระตุ้นให้ประชาชนตระหนักถึงประโยชน์และให้ความสำคัญกับการออมและการลงทุนที่สามารถช่วยให้แต่ละคนไปถึงเป้าหมายของชีวิต  โดยขอเชิญประชาชนร่วมส่งภาพถ่ายเข้าประกวดและลุ้นรางวัลกว่า 50,000 บาท
นายธีระชัย  ภูวนาถนรานุบาล เลขาธิการ สำนักงาน ก.ล.ต. เปิดเผยว่า “การลงทุนในตลาดทุนเป็นวิธีทางหนึ่งที่ทำให้ความฝันของหลายๆ คนเป็นจริง  บางคนมีความฝันอยากให้อนาคตที่ดีแก่ลูก บางคนฝันอยากมีบ้านหลังใหญ่ มีรถคันใหม่ หรืออยากมีชีวิตที่สุขสบายในวัยเกษียณ  ซึ่งการลงทุนที่จะประสบความสำเร็จผู้ลงทุนจะต้องมีเป้าหมายในการลงทุน  ต้องรู้จักตัวเองว่ารับความเสี่ยงได้ขนาดไหน และรู้จักสินค้าที่จะลงทุนเป็นอย่างดี   การจัดกิจกรรมประกวดภาพถ่าย “ต่างมุมคิด ต่างชีวิต ต่างสไตล์ ต่างเป้าหมายการลงทุน” ของ ก.ล.ต. มุ่งหวังให้ประชาชนได้เล็งเห็นถึงความสำคัญและประโยชน์ของการลงทุนในตลาดทุนที่สามารถนำสิ่งดีๆ มาสู่ชีวิต  ก.ล.ต. จึงขอเชิญชวนให้ประชาชนทั้งที่ลงทุนอยู่แล้วและผู้ยังไม่ได้เริ่มลงทุนในตลาดทุนเข้าร่วมกิจกรรมประกวดภาพถ่ายของ ก.ล.ต. ในครั้งนี้” 
ทั้งนี้ ผู้ชนะการประกวดจะได้รับเงินรางวัล 15,000 บาท  รองชนะเลิศอันดับ 1 เงินรางวัล 8,000 บาท รองชนะเลิศอันดับ 2 เงินรางวัล 6,000 บาท และรางวัลชมเชย 5 รางวัล มูลค่ารางวัลละ 3,500 บาท พร้อมเกียรติบัตรจาก ก.ล.ต.   นอกจากนี้ ยังมีรางวัลผู้โชคดีจากการจับฉลากอีก 10 รางวัล มูลค่ารางวัลละ 500 บาท  โดยเปิดรับภาพถ่ายตั้งแต่วันนี้จนถึงวันที่ 31 สิงหาคม 2553  ประกาศผลวันที่ 20 กันยายน 2553 ดูรายละเอียดได้ที่ เว็บไซต์ ก.ล.ต.  www.sec.or.th หรือสอบถามทางโทรศัพท์ 02-263-6005